SKRIFTLIG FORESPØRGSEL P-2220/99

af Theresa Villiers (PPE-DE) til Kommissionen

(19. november 1999)

Om: Afgiftsdrøftelser

1. Hvilke møder er blevet afholdt i løbet af den seneste måned for at drøfte elementer i den såkaldte Monti-afgiftspakke, og hvilke møder er planlagt med det samme formål i løbet af de næste to måneder?

2. Hvilke afgiftsspørgsmål er navnlig blevet drøfter under den sidste måneds møder, og hvilke spørgsmål er det hensigten at drøfte på de kommende møder?

3. Kan Kommissionen af hensyn til åbenheden forelægge Parlamentet sammenfattende rapporter af disse møder og alle de dokumenter, som drøftelserne har været baseret på?

Svar afgivet på Kommissionens vegne af Frederik Bolkestein

(3. december 1999)

1. og 2. Nedenfor følger en oversigt over de møder, der er afholdt med medlemsstaterne siden 1. oktober 1999. Afgiftspakken skal drøftes på Det Europæiske Råd i Helsinki den 10. og

11. december 1999. Bortset herfra foreligger der ingen oplysninger om der vil blive afholdt yderligere møder om afgiftspakken i de kommende to måneder.

Adfærdskodeksgruppen trådte sammen den 14., 15. og 27. oktober 1999, hvor man drøftede enkelte udestående spørgsmål og et første udkast til gruppens slutrapport. Der blev udarbejdet reviderede udkast, som blev behandlet og yderligere bearbejdet på møder den 3., 4. og 12. november 1999, og gruppens rapport blev fremlagt på Ecofins møde den 29. november 1999.

Der blev afholdt et teknisk møde i Rådets arbejdsgruppe den 6. oktober 1999 om certifikatudstedelse og afskaffelse af dobbeltbeskatning i forbindelse med forslag til direktiv om beskatning af renteindtægter fra opsparing.

På Ecofins møde den 8. oktober 1999 blev der fremlagt rapporter om fremme af principperne i det fremlagte direktiv i de af medlemsstaterne afhængige og med medlemsstaterne associerede områder. På et møde i Rådets arbejdsgruppe på højt niveau den 19. oktober 1999 blev muligheden af at omarbejde opsparingsdirektivet drøftet generelt. Der fandt et ad hoc-rådsmøde sted på politisk niveau den 28. oktober 1999, hvor man beskæftigede sig med udestående spørgsmål i forbindelse med afgiftspakken. Ecofin-mødet den 8. november 1999 behandlede afgiftspakken generelt. Den 18. november fandt der et møde sted med markedsaktørerne, som formandsskabet havde arrangeret, den 22. november blev der afholdt et arbejdsgruppemøde i Rådet, og forslaget blev drøftet på Ecofins møde den 29. november 1999.

Der blev den 26. oktober 1999 afholdt et arbejdsgruppemøde i Rådet vedrørende forslaget til direktiv om rente- og royaltybetaling, hvor alle udestående spørgsmål blev drøftet. Der blev afholdt yderligere et arbejdsgruppemøde i Rådet om eftermiddagen den 17. november 1999. Forslaget blev sammen med de to andre elementer i afgiftspakken drøftet på Ecofins møde den 29. november 1999.

3. Da alle de ovennævnte møder er rådsmøder, er alle officielle gengivelser fra disse møder og alle arbejdsdokumenter, der behandles på sådanne møder, Rådets ansvarsområde. Kommissionen har derfor ikke ret til at overgive disse dokumenter til Parlamentet. Kommissæren med ansvar for det indre marked har imidlertid indvilget i at stille sig til rådighed for de relevante parlamentsudvalg med henblik på personligt at drøfte og forklare Kommissionens standpunkter vedrørende politiske spørgsmål, og han drøftede således afgiftspakken med udvalget for økonomiske og monetære anliggender den 25. november 1999.